ເອກອັກຄະລັດຖະທູດແຫ່ງ ສປປ ລາວ ປະຈຳ ສສ ຫວຽດນາມ ຮ່ວມພິທີເປີດບັ້ນແຂ່ງຂັນ “ຊອກຮູ້ກ່ຽວກັບປະຫວັດສາດການພົວພັນແບບພິເສດ ລາວ-ຫວຽດ ນາມ, ຫວຽດນາມ-ລາວ” ປີ 2022.
by Soulivone | Jun 14, 2022 | News
ວັນທີ13 ມິຖຸນາ 2022, ຄະນະໂຄສະນາສຶກສາສູນກາງພັກກອມມູນິດຫວຽດນາມ ໄດ້ຈັດພິທີເປີດບັ້ນແຂ່ງຂັນ “ຊອກຮູ້ກ່ຽວ ກັບປະຫວັດສາດການພົວພັນແບບພິເສດ ລາວ-ຫວຽດນາມ, ຫວຽດ ນາມ- ລາວ” ປີ 2022 ໂດຍການເຂົ້າຮ່ວມຂອງ ສະຫາຍ ຫງວຽນ ຈ້ອງ ເຫງ໊ຍ, ເລຂາ ທິການສູນ ກາງພັກກອມມູນິດຫວຽດ ນາມ, ຫົວໜ້າຄະນະໂຄສະນາສຶກສາສູນກາງ, ຮອງຫົວ ໜ້າຄະນະຊີ້ນຳລະດັບຊາດ “ປີສາມັກຄີມິດຕະພາບ ຫວຽດ ນາມ-ລາວ” ປີ 2022; ສະຫາຍ ເລ ຫາຍ ບິ່ງ, ກຳມະການສຳຮອງສູນກາງພັກກອມມູນິດຫວຽດ ນາມ, ຮອງຫົວໜ້າຄະນະໂຄສະນາສຶກສາສູນກາງ, ຮອງຫົວໜ້າຄະນະຊີ້ນຳ, ຫົວ ໜ້າຄະນະຈັດຕັ້ງການແຂ່ງຂັນ, ສະຫາຍແສງເພັດ ຮຸ່ງບຸນຍວງ, ເອກອັກຄະລັດ ຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ ຫວຽດນາມ, ບັນ ດາຜູ້ຕາງໜ້າກະຊວງ, ຂະແໜງການ ແລະ ພະແນກການ, ພະນັກງານຄູອາຈານພ້ອມດ້ວຍນັກສຶກສາລາວ ແລະ ຫວຽດ ນາມກຳລັງສຶກສາທີ່ສະຖາບັນການຕ່າງປະເທດເຂົ້າຮ່ວມຢ່າງພ້ອມພຽງ.
ໂອກາດເຂົ້າຮ່ວມພິທີ ດັ່ງກ່າວ ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດ ຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ ຫວຽດນາມ ໄດ້ຕີລາຄາສູງຕໍ່ກັບການຈັດບັ້ນແຂ່ງຂັນ “ຊອກຮູ້ກ່ຽວກັບປະຫວັດສາດການພົວ ພັນແບບພິເສດ ລາວ-ຫວຽດນາມ, ຫວຽດນາມ-ລາວ” ປີ 2022. ພ້ອມດຽວ ກັນນັ້ນ ສະຫາຍເອກອັກຄະລັດ ຖະທູດຍັງໄດ້ເນັ້ນຕື່ມວ່າ: ການທີ່ຄະນະໂຄສະ ນາສຶກສາສູນກາງພັກກອມມູນິດຫວຽດ ນາມ ຈັດຕັ້ງເປີດບັ້ນແຂ່ງຂັນຄັ້ງນີ້ ຈະເປັນການປະກອບສ່ວນອັນສໍາຄັນເຂົ້າໃນການເພີ່ມທະວີສຶກສາອົບຮົມໃຫ້ສະ ມາຊິກພັກ, ພະນັກງານ, ທະຫານຕໍາຫຼວດ ຕະຫຼອດຮອດປະຊາຊົນ ໂດຍສະເພາະຄົນຮຸ້ນໜຸ່ມຮັບຮູ້ເລິກເຊິ່ງຕື່ມກ່ຽວກັບສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະ ຫວ່າງ ສອງພັກ, ສອງລັດ ແລະ ປະຊາຊົນສອງຊາດລາວ- ຫວຽດ ນາມ ຂອງພວກເຮົາ. ທັງມີຄວາມເຊື່ອ ໝັ້ນວ່າ ການແຂ່ງຂັນຊອກຮູ້ກ່ຽວ ກັບການພົວພັນພິເສດ 2 ຊາດພວກເຮົາໃນຄັ້ງນີ້ ຈະໄດ້ຮັບຄວາມສົນໃຈຢ່າງກວ້າງ ຂວາງຈາກຊັ້ນຄົນຕ່າງໆ ນັບທັງຊາວໜຸ່ມ ເຍົາວະຊົນ ຈົນຮອດຜູ້ອາວຸໂສ, ທັງຈະສາມາດຂຸດຄົ້ນຊອກເຫັນອັນໂດດເດັ່ນຍອດຍິ່ງຂອງການພົວພັນພິເສດນີ້. ບັນດາຂໍ້ມູນທີ່ໄດ້ຮັບຈາກການແຂ່ງຂັນໃນຄັ້ງນີ້ ຈະກາຍເປັນຄັງສາງທີ່ອຸດົມ ສົມບູນ ແລະ ມີຄວາມໝາຍທາງປະ ຫວັດສາດຂອງການພົວພັນ 2 ຊາດຂອງພວກເຮົາ ແລະ ຈະເປັນເອກະສານໄວ້ໃຫ້ຄົນຮຸ້ນຕໍ່ໆໄປໄດ້ສຶກສາຮຽນຮູ້ຕະຫຼອດໄປ.
ຈາກນັ້ນ ສະຫາຍ ເລ ຫາຍ ບິ່ງ, ກຳມະ ການສຳຮອງສູນກາງພັກກອມມູນິດຫວຽດນາມ, ຮອງຫົວໜ້າຄະນະໂຄສະ ນາສຶກສາສູນກາງ, ຮອງຫົວໜ້າຄະນະຊີ້ນຳ, ຫົວໜ້າຄະນະຈັດຕັ້ງ, ຄະນະຈັດຕັ້ງບັ້ນແຂ່ງຂັນໄດ້ຢືນຢັນວ່າ: “ນ້ຳໃຈມິດຕະພາບແບບພິເສດຫວຽດນາມ – ລາວ ແມ່ນຊັບສົມບັດອັນລ້ຳຄ່າຂອງປະ ຊາຊົນສອງປະເທດ. ສາຍພົວພັນສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ ຫວຽດນາມ-ລາວ ນັບມື້ນັບແໜ້ນແຟ້ນ ແລະ ພັດທະນາຢ່າງກ້ວາງຂວາງໃນຫຼາຍຂົງເຂດ, ກາຍເປັນແບບ ຢ່າງທີ່ເປັນເອກະລັກສະເພາະທີ່ມີ ໜຶ່ງດຽວໃນໂລກ. ການແຂ່ງຂັນ “ຊອກຮູ້ກ່ຽວກັບປະຫວັດສາດການພົວພັນແບບພິເສດ ຫວຽດນາມ – ລາວ, ລາວ – ຫວຽດ ນາມ” ປີ 2022 ແມ່ນເຫດການການເມືອງທີ່ສຳຄັນໃນບັນດາການເຄື່ອນໄຫວເພື່ອສະເຫຼີມສະຫຼອງປີສາມັກ ຄີ ມິດ ຕະພາບ ຫວຽດນາມ – ລາວ ລາວ – ຫວຽດ ນາມ ປີ 2022. ຫວັງວ່າຜ່ານການເຂົ້າ ຮ່ວມການແຂ່ງຂັນ ແລະ ຕອບຄຳຖາມ, ຜູ້ອ່ານຈະຮັບຮູ້ ແລະ ເພີ່ມທະວີຄວາມເຂົ້າໃຈສອງປະເທດ ຫວຽດນາມ – ລາວ ລາວ – ຫວຽດນາມ ແລະ ປະຊາຊົນສອງປະເທດ ຫວຽດນາມ ແລະ ລາວ, ຈະໄດ້ຮຽນຮູ້ກ່ຽວກັບບາດກ້າວການພັດທະນາ ແລະ ການເຊື່ອມໂຍງຂອງ ສອງປະເທດກ່ຽວກັບປະຫວັດສາດແຫ່ງການພົວພັນແບບພິເສດ, ຄວາມສະໜິດຕິດພັນລະ ຫວ່າງສອງປະເທດ, ມິດຕະ ພາບທີ່ເປັນມູນເຊື້ອອັນໝັ້ນຄົງເຂັ້ມແຂງ, ເປັນມູນເຊື້ອຂອງສອງພັກ, ສອງລັດ ແລະ ປະ ຊາຊົນສອງປະເທດຫວຽດນາມ – ລາວທີ່ມີມາແຕ່ດົນນານໃຫ້ເລີກເຊີ່ງກວ່າເກົ່າ.
ຂ່າວ, ພາບ: ໂອລຳ ຈັນທະວິໄລ